CELEX: 32013D0050
Language: el
Date: 2013-01-22 00:00:00
Title: 2013/50/ΕΕ: Εκτελεστική απόφαση της Επιτροπής, της 22ας Ιανουαρίου 2013 , για την έγκριση της επέκτασης της χρήσης σπόρων Chia ( Salvia hispanica ) ως νέου συστατικού τροφίμων, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2013) 123]

24.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/34
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 22ας Ιανουαρίου 2013
   για την έγκριση της επέκτασης της χρήσης σπόρων Chia (Salvia hispanica) ως νέου συστατικού τροφίμων, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό C(2013) 123]
   (Το κείμενο στην αγγλική γλώσσα είναι το μόνο αυθεντικό)
   (2013/50/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Η απόφαση 2009/827/ΕΚ της Επιτροπής (2) ενέκρινε, σύμφωνα με τον κανονισμό (ΕΚ) αριθ. 258/97, τη διάθεση σπόρων Chia (Salvia hispanica) στην αγορά ως νέου συστατικού τροφίμων για χρήση σε προϊόντα αρτοποιίας με μέγιστη περιεκτικότητα σε σπόρους Chia (Salvia hispanica) 5 %.
            
         
               (2)
            
            
               Στις 14 Απριλίου 2011 η εταιρεία The Chia Company υπέβαλε στις αρμόδιες αρχές του Ηνωμένου Βασιλείου αίτηση για την επέκταση της χρήσης σπόρων Chia στην αγορά ως νέου συστατικού τροφίμων. Συγκεκριμένα, η εταιρεία ζήτησε να περιέχεται ποσοστό έως και 10 % σπόρων Chia σε συγκεκριμένες κατηγορίες τροφίμων, καθώς και να διατίθενται προς πώληση προσυσκευασμένοι σπόροι Chia με συνιστώμενη ημερήσια πρόσληψη έως 15 g.
            
         
               (3)
            
            
               Στις 16 Μαρτίου 2012 ο αρμόδιος οργανισμός αξιολόγησης τροφίμων του Ηνωμένου Βασιλείου εξέδωσε την αρχική του έκθεση αξιολόγησης. Στην εν λόγω έκθεση, κατέληξε στο συμπέρασμα ότι η επέκταση της χρήσης σπόρων Chia για τις προτεινόμενες κατηγορίες τροφίμων πληροί τα κριτήρια που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (4)
            
            
               Στις 26 Μαΐου 2012 η Επιτροπή διαβίβασε την αρχική έκθεση αξιολόγησης σε όλα τα κράτη μέλη.
            
         
               (5)
            
            
               Εντός της προθεσμίας των 60 ημερών που ορίζεται στο άρθρο 6 παράγραφος 4 του κανονισμού (ΕΚ) αριθ. 258/97, διατυπώθηκαν αιτιολογημένες αντιρρήσεις, ιδίως σχετικά με την πιθανή έλλειψη τοξικολογικών στοιχείων. Οι πρόσθετες εξηγήσεις της αιτούσας εταιρείας διασκέδασαν τις παραπάνω ανησυχίες σε ικανοποιητικό βαθμό σύμφωνα με τα κράτη μέλη και την Επιτροπή. Επομένως, επιβεβαιώθηκε ότι πληρούνται τα κριτήρια που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (6)
            
            
               Σύμφωνα με το άρθρο 7 παράγραφος 1 του κανονισμού (ΕΚ) αριθ. 258/97, θα πρέπει να εγκριθεί μια εκτελεστική απόφαση, ώστε να επιτραπεί η επέκταση της χρήσης σπόρων Chia ως νέου συστατικού τροφίμων.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι σπόροι Chia (Salvia hispanica) έτσι όπως διευκρινίζεται στο παράρτημα I μπορούν να διατεθούν στην αγορά της Ένωσης ως νέο συστατικό τροφίμων για τις χρήσεις που περιλαμβάνονται στο παράρτημα II.
   Οι ίδιοι οι σπόροι Chia (Salvia hispanica), μπορούν να διατεθούν προς πώληση προς τον τελικό καταναλωτή μόνο σε προσυσκευασμένη μορφή.
   Άρθρο 2
   Η περιγραφή των σπόρων Chia (Salvia hispanica), που εγκρίνονται με την παρούσα απόφαση σχετικά με την επισήμανση των τροφίμων που τους περιέχουν, πρέπει να αναγράφει «Σπόροι Chia (Salvia hispanica)».
   Απαιτούνται επιπρόσθετες επισημάνσεις για τους προσυσκευασμένους σπόρους Chia (Salvia hispanica) έτσι ώστε να ενημερώνεται ο καταναλωτής ότι η ημερήσια πρόσληψη δεν μπορεί να είναι πάνω από 15 g.
   Άρθρο 3
   Η απόφαση απευθύνεται στην εταιρεία The Chia Company, 262-276 Lorimer Street, Port Melbourne, VIC 3207 Australia.
   
      Βρυξέλλες, 22 Ιανουαρίου 2013.
      
         
            Για την Επιτροπή
         
         Tonio BORG
         
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  ΕΕ L 294 της 11.11.2009, σ. 14.
   
      ΠΑΡΑΡΤΗΜΑ I
      
         ΠΡΟΔΙΑΓΡΑΦΕΣ ΣΠΟΡΩΝ CHIA (SALVIA HISPANICA)
      
      
         Περιγραφή
      
      Η Chia (Salvia hispanica) είναι θερινό ποώδες φυτό, μονοετές, της οικογένειας των χειλανθών (Labiatae).
      Μετά τη συγκομιδή, οι σπόροι καθαρίζονται με μηχανικό τρόπο. Τα άνθη, τα φύλλα και άλλα μέρη του φυτού απομακρύνονται.
      
         Τυπική σύσταση των σπόρων Chia
      
      
                  Ξηρά ουσία
               
               
                  91-96 %
               
            
                  Πρωτεΐνες
               
               
                  20-22 %
               
            
                  Λιπαρά
               
               
                  30-35 %
               
            
                  Υδατάνθρακες
               
               
                  25-41 %
               
            
                  Διατροφικές ίνες [Ακατέργαστες ίνες (1)]
               
               
                  18-30 %
               
            
                  Τέφρα
               
               
                  4-6 %
               
            
         (1)  Οι ακατέργαστες ίνες είναι το μέρος εκείνο των ινών που αποτελείται κυρίως από άπεπτη κυτταρίνη, πεντοζάνες και λιγνίνη.
   
   
      ΠΑΡΑΡΤΗΜΑ II
      
         ΧΡΗΣΕΙΣ ΣΠΟΡΩΝ CHIA (SALVIA HISPANICA)
      
      
                  Προϊόντα μπισκοτοποιίας
               
               
                  10 % κατ’ ανώτατο όριο
               
            
                  Δημητριακά προγεύματος
               
               
                  10 % κατ’ ανώτατο όριο
               
            
                  Μείγματα φρούτων, ξηρών καρπών και σπόρων
               
               
                  10 % κατ’ ανώτατο όριο
               
            
                  Προσυσκευασμένοι σπόροι Chia αυτοί καθεαυτούς
               
               
                  15 g κατ’ ανώτατο όριο ανά ημέρα